b'\n_START_ARTICLE_\nSinclair Lewis\n_START_SECTION_\n\xc5\xbdivljenjepis\n_START_PARAGRAPH_\nSinclair se je rodil zdravniku iz Sauk Centra v Minnesoti, kasneje pa je nekaj \xc4\x8dasa pre\xc5\xbeivel v poskusni socialisti\xc4\x8dni koloniji Uptona Sinclaira v New jerseyu, kar je mo\xc4\x8dno vplivalo na njegovo kasnej\xc5\xa1e \xc5\xbeivljenje. Kasneje je kon\xc4\x8dal vseu\xc4\x8dili\xc5\xa1\xc4\x8de v Yaleu in se po kon\xc4\x8danem \xc5\xa1olanju zaposlil kot novinar. _NEWLINE_S pisateljevanjem se je za\xc4\x8del ukvarjati med prvo svetovno vojno, vendar s svojimi prvimi deli ni dosegel ve\xc4\x8djega uspeha. Prvi uspeh je dosegel z romanom Glavna ulica iz leta 1920, zaslovel pa je dve leti kasneje z romanom Babbitt, ki je tudi njegovo najbolj zna\xc4\x8dilno delo. Vpliv tega romana je mo\xc4\x8d \xc4\x8dutiti skoraj v vseh njegovih naslednjih delih._NEWLINE_Najbolj plodna leta za lewisa so bila med letoma 1922 in 1930, v tem \xc4\x8dasu pa je napisal tudi vsa svoja najpomembnej\xc5\xa1a dela. Lewis je leta 1930 kot prvi pravi ameri\xc4\x8dan prejel nobelovo nagrado za knji\xc5\xbeevnost._NEWLINE_Po koncu druge svetovne vojne se je lotil problema rasne segregacije v ZDA in napisal roman Kraljevski Kingsblood. Z njim je pomembno priseval k ozave\xc5\xa1\xc4\x8danju dru\xc5\xbebe o tem problemu in je mogo\xc4\x8de prispeval k odpravi segregacije v ZDA._NEWLINE_Lewis je imel kljub velikim uspehom ve\xc4\x8d pisateljskih pomankljivosti, ki so se kazale v tem, da svojih oseb ni upodabljal realisti\xc4\x8dno, temve\xc4\x8d jih je karikiral in se s tem nevarno pribli\xc5\xbeal \xc5\xa1abloniziranju. V njegovih delih je tudi vedno prisoten njegov novinarski pristop k pisanju, zato njegov jezik ni vedno gladek in uglajen. Tako Lewisu ni nikoli uspelo ustvariti lastnega sloga in je ve\xc4\x8dkrat svoje ugotovitve opisal preve\xc4\x8d poro\xc4\x8devalsko. Slog njegovih del tako ni teko\xc4\x8d, besede pa ve\xc4\x8dkrat preskakujejo in se zatikajo. To so tudi razlogi, da veljajo njegovi romani za izjemno te\xc5\xbeavne pri prevajanju.'